На основу члана 43. став 1. и члана 45. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС и 72/12),

Влада доноси

**ОДЛУКУ   
О ИЗМЕНАМА СТРАТЕГИЈЕ ЗА ПРЕЛАЗАК СА АНАЛОГНОГ НА ДИГИТАЛНО ЕМИТОВАЊЕ РАДИО И ТЕЛЕВИЗИЈСКОГ ПРОГРАМА У РЕПУБЛИЦИ СРБИЈИ**

1. У Стратегији за прелазак са аналогног на дигитално емитовање радио и телевизијског програма у Републици Србији („Службени гласник РС”, бр 52/09 и 18/12), у Глави I. УВОД, у ставу 5. речи: „МКИД Министарство културе, информисања и информационог друштва” замењују се речима: „МТТ – Министарство спољне и унутрашње трговине и телекомуникација” и „МКИ – Министарство културе и информисања”.

2. У Глави II. РЕГУЛАТОРНИ ОКВИР, одељак 2. Релевантни међународни документи, став 1. мења се и гласи:

„Релевантни међународни документи који се односе на област радиодифузије су:

1) Закон о потврђивању Завршних аката Регионалне конференције о радио-комуникацијама за планирање дигиталне терестријалне радиодифузне службе у деловима Региона 1 и 3, у фреквенцијским опсезима 174-230 MHz и 470-862 MHz (RRC 06) („Службени гласник РС – Међународни уговори” број 4/10);


2) Закон о потврђивању Протокола о изменама и допунама одређених делова Регионалног споразума за Европску радиодифузну зону (Штокхолм, 1961.) са Резолуцијама (RRC-06-Rev. ST61) („Службени гласник РС – Међународни уговори”, број 1/10);

3) Закон о потврђивању Европске конвенције о прекограничној телевизији – („Службени гласник РС – Међународни уговори”, број 42/09);

4) Европска конвенција за заштиту аудио-визуелне баштине (ETS no. 183);

5) Закон о потврђивању Завршних аката Светске конференције о радио-комуникацијама (WRC-07) („Службени гласник РС – Међународни уговори”, број 2/11).”

3. У Глави III. ТЕХНИЧКО-ТЕХНОЛОШКИ ОКВИР ДИГИТАЛНЕ ТРАНЗИЦИЈЕ, у одељку 3. Дигитална транзиција, Слика 8. и став 3. мењају се и гласe:



„Слика 8. Прелазак на емитовање дигиталне телевизије у Европи

Основна претпоставка дигиталне транзиције је заснована на конфигурацији зона расподеле описаних у претходном поглављу. Пројектовање коначних мрежа за дигитално емитовање радиодифузних сигнала вршиће се на основу једнофреквенцијског (истоканалног) типа мреже (SFN) унутар сваке од зона расподеле. Пројектовање Иницијалне мреже за тестирање емитовања дигиталног ТВ сигнала може се вршити на основу вишефреквенцијског типа мреже (MFN).”

Став 9. мења се и гласи:

„Пре усвајања Плана преласка, МТТ спроводи консултације са Рателом, РРА, Јавним предузећем „Емисиона техника и везе”, јавним радиодифузним сервисима и имаоцима дозволе за емитовање ТВ програма, као и са органима одбране и безбедности.”

Став 11. мења се и гласи:

„Планирање мрежа у UHF опсегу вршиће се избором канала у најнижим фреквенцијским опсезима, од 21. канала. Коришћење канала 61-69 у планирању мрежа изузима се због потребе да исти остану слободни како би се оставила могућност да се тај опсег користи за формирање дигиталне дивиденде након окончања преласка. Завршним актима Светске конференције о радио-комуникацијама предвиђено је да се канали 49-60 по преласку на дигитално емитовање терестричког ТВ сигнала користе за формирање тзв. дигиталне дивиденде 2.”

Одељак 3а. Иницијална мрежа за тестирање, мења се и гласи:

„Прелазак на дигитално терестричко емитовање телевизијског програма отпочео је покретањем Иницијалне мреже за тестирање емитовања дигиталног ТВ сигнала (у даљем тексту: Иницијална мрежа). Дигитални ТВ сигнал биће емитован са локација које су наведене у Анексу 4 Плана расподеле фреквенција/локација за терестричке аналогне FM и TV радиодифузне станице за територију Републике Србије (у даљем тексту: План расподеле). Иницијална мрежа чиниће саставни део коначне мреже по окончању преласка на дигитално земаљско емитовање телевизијског програма. Одлука о издавању појединачне дозволе за коришћење радио фреквенција садржаће одредбе којима ће се дозволити коришћење фреквенција наведених у Анексу 4 Плана расподеле током периода пре укључивања иницијалне мреже за тестирање у коначну мрежу, као и посебне услове коришћења ових фреквенција. Уколико пре преласка на дигитално емитовање дође до ослобађања фреквенција у одговарајућим опсезима, Иницијална мрежа се може проширити.

Симулкаст преко Иницијалне мреже за тестирање биће доступан програмима које ће одредити МТТ у сарадњи са МКИ и РРА.”

4. Глава VII. АКЦИОНИ ПЛАН ЗА СПРОВОЂЕЊЕ СТРАТЕГИЈЕ, мења се и гласи:

„VII. АКЦИОНИ ПЛАН ЗА СПРОВОЂЕЊЕ СТРАТЕГИЈЕ ЗА ПРЕЛАЗАК СА АНАЛОГНОГ НА ДИГИТАЛНО ЕМИТОВАЊЕ РАДИО И ТЕЛЕВИЗИЈСКОГ ПРОГРАМА У РЕПУБЛИЦИ СРБИЈИ

Акциони план који је одштампан уз Стратегију за прелазак са аналогног на дигитално емитовање радио и телевизијског програма у Републици Србији („Службени гласник РС”, бр 52/09 и 18/12) замењује се новим Акционим планом који је одштампан уз ову одлуку и чини њен саставни део.”

5. Ову одлуку објавити у „Службеном гласнику Републике Србије”.

**АКЦИОНИ ПЛАН**

### ЗА СПРОВОЂЕЊЕ СТРАТЕГИЈE ЗА ПРЕЛАЗАК СА АНАЛОГНОГ НА ДИГИТАЛНО ЕМИТОВАЊЕ

### РАДИО И ТЕЛЕВИЗИЈСКОГ ПРОГРАМА

### У РЕПУБЛИЦИ СРБИЈИ

| **Опис активности** | **Рок за реализацију** | **Индикатор** | **Одговорна институција** | **Партнери** |
| --- | --- | --- | --- | --- |
| **1. Регулаторни оквир** | | | | |
| Доношење Плана расподеле фреквенција/локација/oбласти за период током преласка са аналогног на дигитално емитовање ТВ програма и период после гашења аналогног сервиса на територији Републике Србије | први квартал 2013. | Усвојен План расподеле | МТТ | РАТЕЛ, ЕТВ |
| Измена Плана расподеле фреквенција/локација/oбласти за аналогну терестричку телевизију, како би се омогућио делимични симулкаст током преласка са аналогног на дигитално емитовање ТВ програма на територији Републике Србије | други квартал 2013. | Усклађен План расподеле са међународно преузетим обавезама и процесом преласка на дигитално емитовање | МТТ | РАТЕЛ |
| Измене Правилника о преласку са аналогног на дигитално емитовање ТВ програма и приступу мултиплексу у терестричкој дигиталној радиодифузији | трећи квартал 2013. | Усвојен Правилник | МТТ | РАТЕЛ, РРА |
| Усвајање Плана преласка са аналогног на дигитално емитовање радио и телевизијског програма у Републици Србији | трећи квартал 2013. | Усвојен План преласка са аналогног на дигитално емитовање радио и телевизијског програма у Републици Србији | Влада, МТТ | Радна група,  ЕТВ, РАТЕЛ, РРА, национални емитери, АНЕМ, МУП |
| Спровођење поступка измене дозвола за земаљско емитовање регулисано Правилником на начин који не разматра прoграмски аспект, не смањује сервисну зону и не скраћује рок важења дозволе | у складу са Планом преласка са аналогног на дигитално емитовање | Измена издатих дозвола | РРА, РАТЕЛ | МТТ |
| Имплементација Директиве 2010/13/EU Европског парламента и Савета о координацији одређених одредби датих законом, прописом или управним поступком у државама чланицама у вези с пружањем услуга аудиовизуелних медија (Директива о аудиовизуелним медијским услугама) | у складу са Стратегијом развоја система јавног информисања у Републици Србији до 2016. године | Нови закон о електронским медијима | МКИ, Народна скупштина РС | МТТ |
| **2. Техничка питања** | | | | |
| Израда Претходне анализе покривања Републике Србије дигиталним телевизијским сигналом | први квартал 2013. | Урађена Претходна анализа покривања са проценом трошкова за опрему | МТТ |  |
| Израда Студије изводљивости са идејним пројектом покривања Републике Србије DVB-T2 сигналом, | други квартал 2013. | Урађена Студија изводљивости са идејним пројектом | ЕТВ | МТТ, Радна група |
| Утврђивање стања предајничких и репетиторских локација које користи ЕТВ | други квартал 2013. | Извештај о стању локација | ЕТВ | МТТ |
| Дефинисање неопходне опреме за реализацију дистрибуционе мреже | други квартал 2013. | Списак опреме | ЕТВ | МТТ |
| Проширење Иницијалне мреже за тестирање емитовања дигиталног телевизијског сигнала | други квартал 2013. | Проширена Иницијална мрежа | ЕТВ | МТТ, РАТЕЛ |
| Прикупљање података о коришћењу дигиталне дивиденде у Европи и online публикација на сајту МТТ, израда студије о могућностима коришћења дигиталне дивиденде у Републици Србији | други квартал 2013. | Припремљена студија и публикација објављена на сајту МТТ | МТТ | РАТЕЛ |
| Израда енергетских пројеката, као дела пројекта дистрибуционе мреже | трећи квартал 2013. | Урађени енергетски пројекти | ЕТВ | МТТ, Радна група |
| Израда грађевинских пројеката, као дела пројекта дистрибуционе мреже | трећи квартал 2013. | Урађени грађевински пројекти | ЕТВ | МТТ, Радна група |
| Израда технолошких пројеката, као дела пројекта дистрибуционе мреже | трећи квартал 2013. | Урађени технолошки пројекти | ЕТВ | МТТ, Радна група |
| Прибављање документације у циљу добијања неопходних локацијских и грађевинских дозвола | трећи квартал 2013. | Прибављена документација | ЕТВ | МТТ |
| Израда плана ослобађања делова радио фреквенцијског спектра који су Планом намене радио фреквенцијског спектра намењени за телевизију | први квартал 2014. | Припремљен план за ослобађање спектра | МТТ | РАТЕЛ, МУП, МО |
| Реконструкција и изградња локација у складу са планом покривања и израђеним грађевинским пројектом | четврти квартал 2014. | Реконструисане и изграђене локације | ЕТВ | МТТ, Радна група |
| Извођење енергетских инсталација у складу са израђеним енергетским пројектом | четврти квартал 2014. | Постављена енергетска инсталација | ЕТВ | МТТ |
| Опремање локација у складу са планом покривања и израђеним технолошким пројектом | четврти квартал 2014. | Инсталирана опрема на свим локацијама, успостављена дистрибуциона мрежа | ЕТВ | МТТ, РАТЕЛ |
| Престанак рада аналогних предајника и почетак дигиталног емитовања | у складу са Планом преласка на дигитално емитовање | Престанак аналогног и прелазак на дигитално емитовање | ЕТВ | МТТ, РАТЕЛ |
| Ослобађање спектра који одговара дигиталној дивиденди | у складу са усвојеним фазама Плана преласка, најкасније до окончања процеса преласка на дигитално емитовање | Ослобођен спектар који  одговара дигиталној  дивиденди | МТТ | РАТЕЛ,  Корисници спектра |
| Измена Плана намене радио-фреквенцијских опсега који одговара дигиталној дивиденди тако да се радио-дифузна служба брише из тог опсега | у складу са усвојеним фазама Плана преласка, најкасније до окончања процеса преласка на дигитално емитовање | Усвојене измене Плана намене | Влада | РАТЕЛ, МТТ |
| Доношење акта о минималним условима за издавање појединачних дозвола по спроведеном поступку јавног надметања | у складу са Планом преласка, најкасније до окончања процеса преласка на дигитално емитовање | Донет акт | МТТ | РАТЕЛ |
| Одлука о додели дигиталне дивиденде | у складу са усвојеним фазама Плана преласка, најкасније до окончања процеса преласка на дигитално емитовање | Jавна расправа о додели  дигиталне дивиденде,  донета одлука о додели  дигиталне дивиденде | МТТ, Влада |  |
| Спровођење јавног надметања за доделу дигиталне дивиденде | у складу са усвојеним фазама Плана преласка, најкасније до окончања процеса преласка на дигитално емитовање | Расписано јавно  надметање, додељена дигитална дивиденда | РАТЕЛ |  |
| **3. Економска питања** | | | | |
| Израда пословног модела ЕТВ који се односи на процес дигитализације | први квартал 2013. | Израђен пословни модел | ЕТВ | МТТ |
| Израда и усвајање финансијске конструкције плана за реализацију мреже за емитовање дигиталног ТВ сигнала | други квартал 2013. | Постојање процене | ЕТВ | МТТ |
| Израда предлога шеме помоћи за угрожене грађане у циљу подршке при преласку на дигитално емитовање | трећи квартал 2013. | Израђен предлог | МТТ | Тим за социјално укључивање и смањење сиромаштва |
| Усвајање шеме помоћи | четврти квартал 2013. | Усвојена шема | МТТ, Влада РС |  |
| **4. Информисање и промоција** | | | | |
| Израда плаката и брошура с информацијама значајним за процес дигитализације | први квартал 2013. | Постојање плаката и брошура | МТТ |  |
| Промоција примене жига гаранције „digital TVˮ | први квартал 2013. | Почетак примене жига гаранције „digital TV“ | МТТ |  |
| Израда плана информативно-промотивне кампање о преласку са аналогног на дигитално емитовање ТВ програма | други квартал 2013. | Утврђен план | МТТ |  |
| Промотивна кампања процеса дигитализације телевизије | до окончања процеса преласка на дигитално емитовање | Промотивна кампања | Јавни сервис, МТТ | РРА, емитери |

**КОРИШЋЕНЕ СКРАЋЕНИЦЕ:**

АНЕМ – Асоцијација независних електронских медија

ЕТВ – Јавно предузеће „Емисиона техника и везеˮ

МКИ – Министарство културе и информисања

МО – Министарство одбране

МТТ – Министарство спољне и унутрашње трговине и телекомуникација

МУП – Министарство унутрашњих послова

РАТЕЛ – Републичка агенција за електронске комуникације

РРА – Републичка радиодифузна агенција